Forslag til RÅDETS DIREKTIV om ændring af direktiv 92/79/EØF, direktiv 92/80/EØF og direktiv 95/59/EF for så vidt angår punktafgiftsstrukturen og -satserne for forarbejdet tobak

(forelagt af Kommissionen)

BEGRUNDELSE

1. Rapport fra Kommissionen om punktafgiftssatserne og -strukturen for forarbejdet tobak

Nærværende forslag til direktiv indeholder en række vigtige ændringer til den gældende EF-lovgivning om beskatning af forarbejdet tobak, idet hovedelementerne i regelværket dog bevares uændrede, og der ikke indføres noget nyt system. De foreslåede ændringer er udarbejdet på grundlag af en tilbundsgående undersøgelse af punktafgiftssatserne og -strukturen for tobaksvarer, som Kommissionen har foretaget som svar på en anmodning fra et stort antal medlemsstater i en erklæring, der er opført i referatet fra vedtagelsen af Rådets direktiv 1999/81/EF [1].

[1] Rådets direktiv 1999/81/EF af 29. juli 1999 om ændring af direktiv 92/79/EØF om indbyrdes tilnærmelse af cigaretafgifterne, direktiv 92/80/EØF om indbyrdes tilnærmelse af afgifterne på andre former for forarbejdet tobak end cigaretter og direktiv 95/59/EF om forbrugsbeskatning af forarbejdet tobak bortset fra omsætningsafgift (EFT L 211 af 11.8.99, s. 47).

Gennemgangen er foretaget i overensstemmelse med artikel 4 i Rådets direktiv 92/79/EØF af 19. oktober 1992 om indbyrdes tilnærmelse af cigaretafgifterne [2] og artikel 4 i Rådets direktiv 92/80/EØF af 19. oktober 1992 om indbyrdes tilnærmelse af afgifterne på andre former for forarbejdet tobak end cigaretter [3], der begge er ændret ved direktiv 1999/81/EF, som fastsætter, at punktafgiftssatserne og -strukturen skal gennemgås hvert tredje år. Konklusionerne af denne gennemgang findes i vedlagte rapport fra Kommissionen, hvori indgår hensynet til, at det indre marked skal virke efter hensigten, til punktafgiftssatsernes realværdi og til traktatens bredere målsætninger.

[2] Rådets direktiv 92/79/EØF af 19. oktober 1992 om indbyrdes tilnærmelse af cigaretafgifterne (EFT L 316 af 31.10.1992, s. 8).

[3] Rådets direktiv af 19. oktober 1992 om indbyrdes tilnærmelse af afgifterne på andre former for forarbejdet tobak end cigaretter (EFT L 316 af 31.10.1992, s. 10).

Den første gennemgang i 1995 [4] viste, at det ikke på kort sigt var nødvendigt med nogen ændring af struktur og punktafgiftssatser for forarbejdet tobak for at sikre, at det indre marked virkede efter hensigten. Der blev indkredset en række punkter, hvor det kunne være berettiget at indføre tekniske ændringer, men rapporten konkluderede, at det var nødvendigt med mere detaljerede analyser og høringer med interesserede parter, før der kunne træffes en endelig afgørelse.

[4] KOM(95) 285 endelig udg. af 13.9.1995.

Den anden rapport, der blev forelagt i maj 1998 [5], undersøgte de nødvendige tekniske ændringer, som primært var tilpasninger, der berørte den samlede minimumsafgiftsincidens for cigaretter, uden nogen ændringer af punktafgiftsstrukturen og -satserne. Denne gennemgang blev ledsaget af et forslag til direktiv om ændring af den gældende tobakslovgivning.

[5] KOM(98) 320 endelig udg. af 15.5.98.

2. Det indre markeds funktion

En analyse af ændringerne i priserne og punktafgiftssatserne for tobaksvarer i EU viser, at der stadig er betydelige forskelle mellem medlemsstaterne. Når producenterne fastsætter prisniveauet for deres produkter i en bestemt medlemsstat, tager de hensyn til flere forskellige faktorer, herunder produktionsomkostningerne, den lokale købekraft, produktets konkurrencemæssige stilling på markedet og beskatningsniveauet. Det er umuligt at fastslå nøjagtig, hvilken indvirkning hver enkelt af disse faktorer har på den endelige pris; forskellene mellem punktafgifterne bidrager utvivlsomt til prisforskellene, men er ikke den eneste årsag.

Under høringen syntes de fleste medlemsstater at gå ind for 57%-incidensreglen for cigaretter [6], selv om visse medlemsstater henledte opmærksomheden på manglerne ved denne ordning og understregede, at anvendelsen af en minimumssats ikke i sig selv ville medføre større tilnærmelse.

[6] "Incidensen [af minimumspunktafgift] skal være ... 57% af detailsalgsprisen (inkl. alle afgifter) på cigaretter i den mest efterspurgte prisklasse."

Derfor skal der findes en måde, hvorpå afgiftskonvergensen inden for EU kan styrkes. Et brugbart alternativ til den eksisterende regel ville være at indføre et fast minimumsbeløb udtrykt i euro foruden minimumsafgiftsincidensen på 57% for at garantere et minimumsniveau af punktafgifter på cigaretter i alle medlemsstater. Medlemsstaternes punktafgifter vil så skulle opfylde to krav: 57%-incidensreglen og et minimumsbeløb på 70 EUR pr. 1 000 stk. cigaretter i den mest efterspurgte prisklasse. Medlemsstater, som allerede anvender et højt punktafgiftsniveau, vil få større spillerum til at fastsætte deres satser. Der er ikke behov for nogen ændring af de nuværende grænser på 5% og 55% af den samlede afgiftsbyrde for punktafgiftens specifikke komponent. For at medlemsstaterne bedre kan håndtere priskrige eller drastiske udbudsstigninger i markedets lavere prissegmenter, vil de få større fleksibilitet med hensyn til opkrævningen af en minimumspunktafgift for cigaretter.

Enhver harmonisering af punktafgiftsstrukturen må gennemføres således, at der undgås konkurrencefordrejninger mellem de forskellige kategorier af forarbejdet tobak, som tilhører den samme gruppe, og åbningen af medlemsstaternes nationale markeder sikres. Med henblik herpå er der fastlagt ensartede varedefinitioner, som løbende skal tages op til fornyet gennemgang, således at der tages hensyn til ændringer i vareudbud. Kommissionen finder, at det er nødvendigt at ændre definitionen af en bestemt varetype, som har både en cigars og en cigarets karakteristika. Det er også nødvendigt, at minimumssatserne for finskåren tobak til rulning af cigaretter over en periode på 3 år gradvis tilnærmes minimumssatsen for cigaretter, idet der fra en sundhedsmæssig synsvinkel ikke er nogen gyldig grund til, at de to produkter behandles forskelligt.

3. Punktafgifternes realværdi

Undersøgelsen omfattede også punktafgiftssatsernes realværdi. De nationale forvaltninger tager almindeligvis inflationen i betragtning, når de udarbejder deres budget. Det kan formodes, at forvaltningerne alt andet lige normalt hæver punktafgiftssatserne i takt med inflationen. Eftersom minimumspunktafgiften for cigaretter udtrykkes som en procentdel af detailsalgsprisen, forfølges inflationen automatisk, hvorfor der ikke kræves nogen tilpasning. Da medlemsstaterne også kan vælge at anvende specifikke punktafgifter for cigarer, cigarillos, finskåren tobak og anden røgtobak, er det imidlertid nødvendigt, at minimumsbeløbene tilpasses inflationen med henblik på at opretholde det oprindelige forhold mellem afgiftens specifikke og værdibaserede komponent.

4. Traktatens bredere målsætninger

I traktaten fastsættes det klart, at det påhviler Fællesskabet at vedtage foranstaltninger med henblik på oprettelse af det indre marked, herunder bestemmelser om harmonisering af lovgivningerne vedrørende punktafgifter, i det omfang en sådan harmonisering er nødvendig for at sikre det indre markeds oprettelse og funktion. Punktafgifter er primært et instrument til at skabe indtægter på nationalt niveau, men ved fastlæggelsen af politikker på dette område skal der tages hensyn til traktatens bredere målsætninger, og det skal tilstræbes at forene disse med forbedringer i det indre markeds funktion. I betragtning af de karakteristika, der kendetegner forarbejdede tobaksvarer, skal der derfor udvises særlig opmærksomhed om sundhedsbeskyttelsesaspekterne og forholdet mellem en sådan beskyttelse og varens pris.

Det er nødvendigt med et minimumsniveau for afgifterne på tobaksvarer inden for EU. Et højt afgiftsniveau, der ledsages af andre forbrugsbegrænsende foranstaltninger, vil have indflydelse på forbrugernes adfærd, men må også ses på baggrund af problemet med smugling.

Kommissionen mener derfor, at det er nødvendigt at fastlægge et rimeligt minimumsniveau for afgifterne på både cigaretter og finskåren tobak til rulning af cigaretter, hvori der bl.a. tages hensyn til det indre markeds funktion og beskyttelsen af forbrugernes sundhed.

5. Gennemgangenes hyppighed

Med henblik på denne gennemgang er der foretaget en tilbundsgående undersøgelse af det indre markeds funktion og afgiftssatserne og -strukturen for de forskellige tobaksvarer, og Kommissionen mener, at perioden på tre år indtil næste gennemgang er for kort til, at man kan få det rette perspektiv til at vurdere ændringerne i medlemsstaternes lovgivning. En fireårig periode vil være mere hensigtsmæssig.

Redegørelse for de enkelte artikler

Artikel 1

Artikel 1 ændrer visse bestemmelser i direktiv 92/79/EØF om indbyrdes tilnærmelse af cigaretafgifterne.

Stk. 1

Den nuværende artikel 2 ændres for at sikre større konvergens i afgiftsbyrden inden for EU og et minimumsniveau for punktafgifter på cigaretter i alle medlemsstater. Med henblik herpå foreslås det, at der indføres et fast minimumsbeløb udtrykt i euro foruden minimumspunktafgiftsincidensen på 57% af detailsalgsprisen for cigaretter i den mest efterspurgte prisklasse.

Det betyder, at minimumsincidensen af punktafgifter i medlemsstaterne vil skulle opfylde to krav: den skal udgøre 57% af detailsalgsprisen (inkl. alle afgifter) og mindst 70 EUR pr. 1 000 stk. cigaretter for cigaretter i den mest efterspurgte prisklasse. Kommissionen mener, at et fast minimumsbeløb af denne type i betydelig grad vil mindske tilskyndelsen til smugling ved at sætte en nedre grænse for punktafgifterne. I øjeblikket kan medlemsstater, der sælger billige cigaretter, opfylde 57%-kravet, selvom deres incidens af den samlede punktafgift udtrykt i euro er meget lav.

57%-reglen og det faste beløb skal overholdes for den mest efterspurgte prisklasse, og det afgiftsniveau, der således fastsættes, anvendes derefter på alle cigaretkategorier.

Da et af Kommissionens mål er at opnå større indbyrdes tilnærmelse af punktafgiftsbyrden på cigaretter, er det imidlertid nødvendigt at indføre en undtagelsesklausul for at sikre, at medlemsstater med højere afgifter ikke bliver nødt til hele tiden at forhøje punktafgifterne for at opfylde 57%-reglen. Medlemsstater, der anvender en effektiv punktafgiftsbyrde på mindst 100 EUR pr. 1 000 stk. cigaretter i den mest efterspurgte prisklasse, vil derfor ikke skulle iagttage 57%-reglen.

Stk. 2

I henhold til artikel 4 i direktiv 92/79/EØF kræves det i øjeblikket, at Kommissionen skal gennemgå punktafgiftsstrukturen og -satserne for cigaretter hvert tredje år.

Med henblik på denne gennemgang er der foretaget en tilbundsgående undersøgelse af det indre markeds funktion og afgiftssatserne og -strukturen for de forskellige tobaksvarer. Kommissionen mener, at perioden på tre år er for kort til, at man kan få det rette perspektiv til at vurdere de ændringer i medlemsstaternes lovgivning, der finder sted som følge af anvendelsen af dette direktiv. En fireårig periode vil derfor være mere hensigtsmæssig.

I betragtning af den tid, der kræves til drøftelser i Rådet, Europa-Parlamentet og Det Økonomiske og Sociale Udvalg, vil det være logisk at fastlægge, at den fireårige periode indtil den næste gennemgang starter fra det tidspunkt, hvor drøftelserne i Rådet om den foregående gennemgang er afsluttet. Det siger sig selv, at Kommissionen kan fremsætte forslag på eget initiativ på et hvilket som helst tidspunkt før udgangen af den fireårige periode, hvis den finder, at det er nødvendigt, eller hvis det er påkrævet, at der tages hensyn til ændringer på tobaksmarkedet.

Beløbene på 70 og 100 EUR skal ses på baggrund af minimumsincidensen på 57%, og Kommissionen vil tage dem op til fornyet gennemgang, når den i henhold til artikel 4 i direktiv 92/79/EØF undersøger punktafgiftssatserne og -strukturerne, for at opretholde det oprindelige forhold mellem det faste beløb og 57%-incidensen.

Artikel 2

Artikel 2 ændrer visse bestemmelser i direktiv 92/80/EØF om indbyrdes tilnærmelse af afgifterne på andre former for forarbejdet tobak end cigaretter.

Stk. 1

Der indføjes en nyt stykke i artikel 3 i direktivet om ændring af de gældende bestemmelser, dels om gradvis tilnærmelse af minimumssatserne for finskåren tobak til rulning af cigaretter til minimumssatsen for cigaretter, dels om tilpasning af minimumsbeløbet i euro for anden tobak end cigaretter i overensstemmelse med inflationen.

De betydelige forskelle mellem medlemsstaterne i afgiftsniveauerne for finskåren tobak til rulning af cigaretter kombineret med store prisforskelle før beskatning tilskynder til smugling mellem nabolande og giver anledning til fordrejninger på det indre marked. Der er også på EF-plan stor forskel mellem minimumsincidensen af punktafgiften på cigaretter i den mest efterspurgte prisklasse og minimumssatsen på enten 30% af detailsalgsprisen eller de 25 EUR pr. kg finskåren tobak.

De to produkter har forskellige karakteristika: Cigaretter er fabriksfremstillede, mens finskåren tobak er halvfabrikata, som anvendes af forbrugene, der ruller deres egne cigaretter og til det formål også må købe andre materialer. På den anden side er de på en vis måde indbyrdes konkurrerende, idet en stigning i cigaretpriserne ofte fører til, at der er rygere, som ikke længere har råd til de dyrere cigaretter, og som i stedet går over til tobak til rulning. Fra et sundhedsmæssigt synspunkt er begge produkter skadelige, så i den forstand er der ikke meget, der berettiger til store forskelle i satserne på EF-plan. Mange medlemsstater opretholder allerede et vist forhold mellem afgifterne på finskåren tobak og cigaretter, selvom de ikke er forpligtet hertil.

Kommissionen mener derfor, at minimumssatsen for finskåren tobak bør tilnærmes den 57%-regel, der gælder for cigaretter. I betragtning af de to produkters forskellige kendetegn forekommer det rimeligt, at minimumssatsen for finskåren tobak til rulning justeres op til to tredjedele af minimumsincidensen af punktafgifterne på cigaretter.

Dermed hæves minimumsincidensen for finskåren tobak fra 30 til 39%. Ved at hæve minimumssatsen udtrykt som et specifikt beløb med samme procentsats som den værdibaserede minimumssats når man frem til en ny specifik minimumsafgift på 33 EUR. Medlemsstater, som i øjeblikket ikke opretholder et sådant forhold mellem deres satser for cigaretter og finskåren tobak, eller som fastsætter deres satser på et meget lavt niveau, vil få den fornødne tid til at tilpasse sig til de nye minimumssatser. Kommissionen foreslår derfor, at minimumssatserne hæves i etaper fra nu af og frem til år 2004 på følgende måde:

-1. januar 2001: 30% af detailsalgsprisen inklusive alle afgifter eller 25 EUR pr. kg

-1. januar 2002: 33% af detailsalgsprisen inklusive alle afgifter eller 28 EUR pr. kg

-1. januar 2003: 36% af detailsalgsprisen inklusive alle afgifter eller 30 EUR pr. kg

-1. januar 2004: 39% af detailsalgsprisen inklusive alle afgifter eller 33 EUR pr. kg.

Kommissionen foreslår også, at det specifikke minimumsbeløb udtrykt i euro for anden tobak end cigaretter justeres i forhold til inflationen fra og med den 1. januar 2003.

Da Kommissionen foreslår fireårige perioder mellem gennemgangene (se stk. 2), forhøjes de specifikke satser i forhold til inflationen fra den 1. januar 2001 til den 31. december 2002. Ud fra Eurostats data kan den årlige inflationsrate anslås til ca. 1,9%, dvs. en samlet rate på 3,8% for hele perioden. Når denne procentsats anvendes på de specifikke minimumssatser, og der rundes op til det nærmeste hele tal, når man frem til følgende:

-cigarer og cigarillos: 11 EUR pr. 1. januar 2003

-finskåren tobak til rulning af cigaretter:

-pr. 1 januar 2003: 31 EUR

-pr. 1. januar 2004: 34 EUR

-anden røgtobak: 20 EUR pr. 1. januar 2003.

Stk. 2

I henhold til artikel 4 i direktiv 92/80/EØF kræves det i øjeblikket, at Kommissionen skal gennemgå punktafgiftsstrukturen og -satserne for cigaretter hvert tredje år.

Med henblik på denne gennemgang er der foretaget en tilbundsgående undersøgelse af det indre markeds funktion og afgiftssatserne og -strukturen for de forskellige tobaksvarer. Kommissionen mener, at perioden på tre år er for kort til, at man kan få det rette perspektiv til at vurdere de ændringer i medlemsstaternes lovgivning, der finder sted som følge af anvendelsen af dette direktiv. En fireårig periode vil være mere hensigtsmæssig.

I betragtning af den tid, der kræves til drøftelser i Rådet, Europa-Parlamentet og Det Økonomiske og Sociale Udvalg, vil det være logisk at fastlægge, at den fireårige periode indtil den næste gennemgang starter fra det tidspunkt, hvor drøftelserne i Rådet om den foregående gennemgang er afsluttet. Det siger sig selv, at Kommissionen kan fremsætte forslag på eget initiativ på et hvilket som helst tidspunkt før udgangen af den fireårige periode, hvis den finder, at det er nødvendigt, eller hvis det er påkrævet, at der tages hensyn til ændringer på tobaksmarkedet.

Artikel 3

Artikel 3 ændrer visse bestemmelser i direktiv 95/59/EF om forbrugsbeskatning af forarbejdet tobak bortset fra omsætningsafgift.

Stk. 1

Det er nødvendigt at ændre artikel 3 i direktiv 95/95/EF, hvor cigarer og cigarillos defineres, således at der sikres en rimelig beskatning af et produkt, som i virkeligheden har eksisteret i mange år, og som på det seneste er blevet stadig mere populært. Hvad angår funktion, smag, filter og udseende, kan det betragtes som en cigaret eller cigareterstatning, når der ses bort fra, at det mere har samme farve som en cigar eller cigarillo end den hvide farve, der kendetegner en cigaret, og at dæksbladet er fyldt med skåren tobak i stedet for en reven blanding. Fremstillingsprocessen er nogenlunde den samme som for cigaretter. I henhold til gældende lovgivning beskattes produktet i medlemsstaten til samme sats som cigarer og cigarillos, hvilken er betydeligt lavere end satsen for cigaretter. Dette produkt er ikke alene en konkurrent til cigaretter, det griber også forstyrrende ind på markedet for cigarer og cigarillos. Da produktet er billigere end cigaretter, er det i stadig højere grad tiltrækkende for de unge.

For at undgå, at sådanne produkter beskattes til den lave sats, der gælder for cigarer og cigarillos, i stedet for den sats, der gælder for cigaretter, foreslår Kommissionen, at definitionen af cigarer og cigarillos i artikel 3 i direktiv 95/59/EF ændres for at udelukke dem.

Stk. 2

Her ændres artikel 16, stk. 5, i direktiv 95/59/EF, således at medlemsstater, der ønsker at opkræve en minimumspunktafgift, får større fleksibilitet.

I øjeblikket kan medlemsstaterne i henhold til artikel 16, stk. 5, i direktiv 95/59/EF opkræve en minimumspunktafgift på cigaretter, såfremt den ikke bevirker, at det samlede afgiftsbeløb bliver højere end 90 % af det samlede afgiftsbeløb for cigaretter i den mest efterspurgte prisklasse.

Dette har undertiden vist sig at være uhensigtsmæssigt, når man skal håndtere f.eks. priskrige eller en drastisk udbudsstigning i markedets lavere ende, og det ville være nyttigt for medlemsstaterne, hvis de fik mulighed for at forhøje minimumsbeløbet for punktafgiften på cigaretter i denne kategori. Den ændrede regel giver derfor medlemsstaterne lov til at opkræve en minimumspunktafgift på cigaretter, såfremt det pågældende beløb ikke overstiger den punktafgift, der opkræves for cigaretter i den mest efterspurgte prisklasse.

2001/0063 (CNS)

Forslag til RÅDETS DIREKTIV om ændring af direktiv 92/79/EØF, direktiv 92/80/EØF og direktiv 95/59/EF for så vidt angår punktafgiftsstrukturen og -satserne for forarbejdet tobak

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen, [7]

[7] EFT C [.] af [ ], s. [ ].

under henvisning til udtalelse fra Europa-Parlamentet, [8]

[8] EFT C [.] af [ ], s. [ ].

under henvisning til udtalelse fra Det Økonomiske og Sociale Udvalg, [9] og

[9] EFT C [.] af [ ], s. [ ].

ud fra følgende betragtninger:

(1) I overensstemmelse med artikel 4 i Rådets direktiv 92/79/EØF af 19. oktober 1992 om indbyrdes tilnærmelse af cigaretafgifterne [10] og artikel 4 i Rådets direktiv 92/80/EØF af 19. oktober 1992 om indbyrdes tilnærmelse af afgifterne på andre former for forarbejdet tobak end cigaretter [11], er der foretaget en tilbundsgående undersøgelse af punktafgiftssatserne og -strukturen for tobaksvarer.

[10] EFT L 316 af 31.10.1992, s. 8, direktivet som ændret ved direktiv 1999/81/EF (EFT L 211 af 11.8.1999, s. 47).

[11] EFT L 316 af 31.10.1992, s. 10, direktivet som ændret ved direktiv 1999/81/EF (EFT L 211 af 11.8.1999, s. 47).

(2) I Kommissionens første rapport om emnet af 13. september 1995 [12] blev der blot gjort opmærksom på visse vanskeligheder med gennemførelsen af direktiverne, uden at der blev foreslået nogen specifikke løsninger.

[12] KOM(95) 285 endelig udg.

(3) I Kommissionens anden rapport af 15. maj 1998 [13] blev der foretaget en undersøgelse af de nødvendige tekniske ændringer, som primært vedrørte tilpasninger af den samlede minimumsafgiftsincidens for cigaretter, men afgiftsstrukturerne og -satserne forblev uændrede. Rapporten, der blev forelagt Rådet den 18. maj 1998, indeholdt et forslag til ændring af direktiver [14].

[13] KOM(98) 320 endelig udg..

[14] EFT C 203 af 30.6.1998, s. 16.

(4) De forslag, som Kommissionen havde fremsat, blev i vid udstrækning vedtaget i Rådets direktiv 1999/81/EF af 29. juli 1999 om ændring af direktiv 92/79/EØF om indbyrdes tilnærmelse af cigaretafgifterne, direktiv 92/80/EØF om indbyrdes tilnærmelse af afgifterne på andre former for forarbejdet tobak end cigaretter og direktiv 95/59/EF om forbrugsbeskatning af forarbejdet tobak bortset fra omsætningsafgift.

(5) En analyse af ændringerne i priserne og punktafgiftssatserne for tobaksvarer i Fællesskabet viser, at der stadig er betydelige forskelle mellem medlemsstaterne, som kan forstyrre det indre markeds funktion.

(6) Hvis der opnås større konvergens mellem de afgiftssatser, der anvendes i medlemsstaterne, vil det bidrage til at mindske svig og smugling inden for Fællesskabet. Indførelsen af et fast minimumsbeløb udtrykt i euro foruden minimumspunktafgiftsincidensen på 57% af detailsalgsprisen for cigaretter i den mest efterspurgte prisklasse vil sikre, at der opkræves et minimumsniveau af punktafgifter på sådanne cigaretter. Medlemsstater, som allerede anvender et højt punktafgiftsniveau, bør have større spillerum til at fastsætte deres satser.

(7) I henhold til traktaten skal der ved fastlæggelsen og gennemførelsen af alle Fællesskabets politikker og aktiviteter sikres et højt sundhedsbeskyttelsesniveau. Cigaretter og finskåren tobak til rulning af cigaretter er begge skadelige for forbrugernes sundhed. Afgiftsniveauet er en vigtig faktor for prisen på tobaksvarer, som igen har indflydelse på forbrugernes rygevaner. Af den grund er det nødvendigt, at minimumssatserne for finskåren tobak til rulning af cigaretter gradvis tilnærmes minimumssatsen for cigaretter.

(8) For at undgå et fald i værdien af Fællesskabets minimumssatser for afgifter på cigarer, cigarillos, finskåren tobak til rulning af cigaretter og anden røgtobak er der behov for en gradvis forhøjelse af minimumssatserne, udtrykt som et specifikt beløb.

(9) Enhver harmonisering af punktafgiftsstrukturerne bør gennemføres således, at der undgås konkurrencefordrejninger mellem de forskellige kategorier af forarbejdet tobak, som tilhører den samme gruppe, og at det derved bliver lettere at få adgang til medlemsstaternes nationale markeder.

(10) For at sikre en ensartet og rimelig beskatning bør den definition af cigarer og cigarillos, der er fastsat i Rådets direktiv 95/59/EF af 27. november 1995 om forbrugsbeskatning af forarbejdet tobak bortset fra omsætningsafgift [15], tilpasses, således at en vis cigartype, som i mange henseender ligner en cigaret, i afgiftsmæssig sammenhæng behandles som en cigaret.

[15] EFT L 291 af 6.12.1995, s. 40, direktivet som ændret ved direktiv 1999/81/EF.

(11) Medlemsstaterne bør have mere effektive midler til at håndtere illoyale prispraksis og udbydning af produkter, som griber forstyrrende ind på markedet: dette mål kan nås ved at give medlemsstaterne lov til at opkræve en minimumspunktafgift på cigaretter, såfremt den ikke overstiger den punktafgift, der opkræves for cigaretter i den mest efterspurgte prisklasse.

(12) Det er nødvendigt at fastlægge bestemmelserne for en procedure med regelmæssige gennemgange: det vil imidlertid være mere hensigtsmæssig med en fireårig periode mellem gennemgangene, således at man får tid til at vurdere de ændringer, der indføres i kraft af dette direktiv.

(13) Direktiv 92/79/EØF, 92/80/EØF og 95/59/EF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

Direktiv 92/79/EØF ændres således:

(1) Artikel 2 affattes således:

"Artikel 2

Hver enkelt medlemsstat anvender en samlet minimumspunktafgift (specifik punktafgift + værdipunktafgift uden moms), hvis incidens fastsættes til 57% af detailsalgsprisen (inkl. alle afgifter) og 70 EUR pr. 1 000 stk. cigaretter for cigaretter i den mest efterspurgte prisklasse.

Medlemsstater, som opkræver en punktafgift på i alt mindst 100 EUR pr. 1000 stk. cigaretter i den mest efterspurgte prisklasse, behøver ikke at opfylde kravet om en minimumsincidens på 57%.

Den samlede minimumspunktafgift på cigaretter fastsættes på grundlag af cigaretter i den mest efterspurgte prisklasse i overensstemmelse med de data, der etableres den 1. januar hvert år."

(2) Artikel 4 affattes således:

"Artikel 4

Mindst hvert fjerde år efter Rådets foregående gennemgang gennemgår Rådet på grundlag af en rapport, og eventuelt et forslag fra Kommissionen, den samlede minimumspunktafgift, der er fastsat i artikel 2 og i artikel 3, stk. 2, samt punktafgiftsstrukturen, således som den er fastlagt i artikel 16 i Rådets direktiv 95/59/EF af 27. november 1995* om forbrugsbeskatning af forarbejdet tobak bortset fra omsætningsafgift, og vedtager efter høring af Europa-Parlamentet med enstemmighed de fornødne foranstaltninger. I Kommissionens rapport og Rådets overvejelser skal indgå hensynet til, at det indre marked fungerer tilfredsstillende, og til traktatens bredere målsætninger.

* EFT L 291 af 6.12.1995, s. 40"

Artikel 2

Direktiv 92/80/EØF ændres således:

(1) I artikel 3, stk. 1, tilføjes følgende afsnit:

"Fra den 1. januar 2002 skal den samlede punktafgift, der anvendes på finskåren tobak til rulning af cigaretter, være mindst lig med 33% af detailsalgsprisen inklusive alle afgifter eller 28 EUR pr. kg.

Fra den 1. januar 2003 skal den samlede punktafgift være mindst lig med følgende satser eller minimumsbeløb:

(a) for cigarer eller cigarillos: 5% af detailsalgsprisen inklusive alle afgifter eller 11 EUR pr. 1000 stk. eller pr. kg

(b) for finskåren tobak til rulning af cigaretter: 36% af detailsalgsprisen inklusive alle afgifter eller 31 EUR pr. kg.

(c) for anden røgtobak: 20% af detailsalgsprisen inklusive alle afgifter eller 20 EUR pr. kg.

Fra den 1. januar 2004 skal den samlede punktafgift, der anvendes på finskåren tobak til rulning af cigaretter, være mindst lig med 39% af detailsalgsprisen inklusive alle afgifter eller 34 EUR pr. kg."

(2) Artikel 4 affattes således:

"Artikel 4

Mindst hvert fjerde år efter Rådets foregående gennemgang gennemgår Rådet på grundlag af en rapport, og eventuelt et forslag fra Kommissionen, de i dette direktiv fastsatte punktafgiftssatser og træffer efter høring af Europa-Parlamentet med enstemmighed de fornødne foranstaltninger. I Kommissionens rapport og Rådets overvejelser skal indgå hensynet til, at det indre marked fungerer tilfredsstillende, til afgiftssatsernes realværdi og til traktatens bredere målsætninger."

Artikel 3

Direktiv 95/59/EF ændres således:

(1) Artikel 3, nr. 3 og 4, affattes således:

" (3) tobaksruller, som er fyldt med en reven blanding og er forsynet med et dæksblad af normal cigarfarve, der dækker produktet helt, eventuelt også filteret, men ikke i tilfælde af cigarer med mundstykke, hvor mundstykke og et omblad begge er af rekonstitueret tobak, når deres stykvægt uden filter eller mundstykke er mindst 1,2 g, og deres dæksblad er fæstnet i spiralform med en spids vinkel på mindst 30° i forhold til cigarens længdeaksel

(4) tobaksruller, som er fyldt med en reven blanding og er forsynet med et dæksblad af normal cigarfarve af rekonstitueret tobak, der dækker produktet helt, eventuelt også filteret, men ikke mundstykket i tilfælde af cigarer med mundstykke, når deres stykvægt uden filter og mundstykke er mindst 2,3 g, og deres omkreds er 34 mm, eller derover i mindst en tredjedel af deres længde."

(2) Artikel 16, stk. 5, affattes således:

"5. Medlemsstaterne kan opkræve en minimumspunktafgift på cigaretter, såfremt den ikke overstiger den punktafgift, der opkræves for cigaretter i den mest efterspurgte prisklasse."

Artikel 4

Medlemsstaterne sætter senest den 1. januar 2002 de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Når medlemsstaterne vedtager disse love og bestemmelser, skal de ved vedtagelsen indeholde en henvisning til dette direktiv eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne meddeler teksten til de nationale retsforskrifter, som de udsteder på det område, der er omfattet af dette direktiv

Artikel 5

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand